Cazul protestatarului surdo-mut amendat pentru că ar fi scandat lozinci anti-PSD: Jandarmeria a făcut apel după ce Ioan Duia a câștigat procesul

Direcția generală de Jandarmi a Municipiului București a făcut apel la sentința prin care Judecătoria Sectorului 1 i-a dat câștig de cauză lui Ioan Duia, un bucureștean surdo-mut amendat în 10 martie de jandarmi cu 2.000 de lei pentru că ar fi scandat lozinci anti-PSD la Congresul Extraordinar al partidului.

Judecătoria Sector 1 admisese în iunie 2018 plângerea lui Duia și anulase procesul-verbal de contravenție.

Aceeași instanță l-a exonerat de plata amenzii de 2.000 de lei și a obligat Jandarmeria București să plătească cheltuieli de judecată de 734 de lei.

Jandarmeria București a făcut apel, potrivit portalului instanțelor din România.

Reamintim că Duia a fost amendat cu 2.000 de lei pentru „participare și scandare de lozinci”, după cum se arată în procesul verbal întocmit de Jandarmeria Română. Cazul a stârnit indignare la acel moment.

Foto: Ioan Duia (Facebook)